ET Euroopa Liidu Teataja C 56/29

2. jaanuaril 2015 esitatud hagi – SNCM versus komisjon

(Kohtuasi T-1/15)

(2015/C 056/40)

Kohtumenetluse keel: prantsuse

Pooled

Hageja: Société nationale maritime Corse Méditerranée (SNCM) (Marseille, Prantsusmaa) (esindajad: advokaadid F.-C. Laprévote ja C. Froitzheim)

Kostja: Euroopa Komisjon

Nõuded

Hageja palub Üldkohtul:

— tühistada ELTL artiklite 107 ja 263 ning harta artikli 41 alusel 20. novembri 2013. aasta otsus C(2013) 7066 (final) täies ulatuses;

— tühistada otsus täies ulatuses osas, milles selles leitakse, et SNCM-i 75 % võõrandamine negatiivse hinnaga 158 miljonit eurot kujutab endast riigiabi ELTL artikli 107 tähenduses;

— teise võimalusena tühistada otsus osas, milles leitakse, et CGMF-i kapitali suurendamine 8,75 % miljoni euro võrra kujutab endast riigiabi;

— teise võimalusena tühistada otsus osas, milles leitakse, et 38,5 miljoni euro suurune ettemakse jooksevkontole kujutab endast riigiabi;

— teise võimalusena tühistada komisjoni otsus osas, milles analüüsitakse 2002. aasta ümberkorraldusabina makstud 15,81 miljoni euro suuruse summa ja kõigi 2006. aastal rakendatud meetmete kokkusobivust ühiselt;

— kolmanda võimalusena tühistada otsus osas, milles järeldatakse, et asjaomased meetmed kujutavad endast ühisturuga kokkusobimatut riigiabi;

— mõista kõik kohtukulud välja komisjonilt.

Väited ja peamised argumendid

Hageja palub oma hagiavalduses tühistada komisjoni 20. novembri 2013. aasta otsus 2014/882/EL (teatavaks tehtud numbri C(2013) 7066 all), milles komisjon leidis esiteks, et 18. veebruaril 2002 Prantsuse ametiasutuste teavitatud ümberkorraldusabi lõppmakse suuruses 15,81 miljonit eurot ja teiseks Prantsuse ametiasutuste poolt 2006. aastal hageja kasuks rakendatud kolm abinõud, s.o hageja 75 % võõrandamine negatiivse hinnaga 158 miljonit eurot, Compagnie générale maritime et financière’i poolt kapitali suurendamine 8,75 % miljoni euro võrra ja 38,5 miljoni euro suurune ettemakse jooksevkontole kujutavad endast ebaseaduslikku riigiabi ja on siseturuga kokkusobimatud. Sellest tulenevalt andis komisjon korralduse nende summade tagasinõudmiseks.

Hagi põhjenduseks esitab hageja kuus väidet.

1. Esimene väide, et on rikutud ELTL artikli 108 lõiget 2 ja artiklit 266 ning Euroopa Liidu põhiõiguste harta artiklit 41, kuna komisjon keeldus laiendamast ametlikku uurimismenetlust pärast seda, kui Üldkohtu 11. septembri 2012. aasta otsusega kohtuasjas T-565/08: Corsica Ferries France vs. komisjon (1) tühistati osaliselt komisjoni 8. juuli 2008. aasta otsus 2009/611/EÜ8 (2).

2. Teine väide, et on rikutud ELTL artiklit 107, põhjendamiskohustust ja võrdse kohtlemise põhimõtet ning on rikutud õigusnormi ja tehtud ilmne hindamisviga, kuna komisjoni leidis, et negatiivne võõrandamishind kujutab endast riigiabi.

3. Teise võimalusena esitatud kolmas väide, et on rikutud proportsionaalsuse põhimõtet ja tehtud ilmne hindamisviga, kuna komisjon leidis, et 8,75 miljoni euro suurune kapitalisüst kujutab endast riigiabi.

4. Teise võimalusena esitatud neljas väide, et on tehtud ilmne hindamisviga, kuna komisjon leidis, et isikutele mõeldud abimeetmed 38,5 miljoni euro suuruses summas kujutavad endast riigiabi.

5. Teise võimalusena esitatud viies väide, et on rikutud õigusnormi ja tehtud ilmne hindamisviga, kuna komisjon analüüsis 2002. aasta ümberkorraldusabina makstud 15,81 miljoni euro suuruse summa ning 2006. aasta kõigi meetmete kokkusobivust ühiselt.

6. Kolmanda võimalusena esitatud kuues väide, et on tehtud ilmne hindamisviga ja rikutud põhjendamiskohustust, kuna komisjon tunnistas aastatel 2002 ja 2006 makstud ümberkorraldusabi ühisturuga kokkusobimatuks.

(1) 11. septembri 2012. aasta otsus Corsica Ferries France vs. komisjon (T-565/08, Rec, EU:T:2012:415).

(2) Komisjoni 8. juuli 2008. aasta otsus meetmete C 58/02 (ex N 118/02) kohta, mida Prantsusmaa on rakendanud ettevõtte Société Nationale Maritime Corse Méditerranée (SNCM) kasuks (teatavaks tehtud numbri K(2008) 3182 all) (ELT L 225, 2009, lk 180).